<classify> WAKULIMA wa zao la korosho Mkoa wa Lindi bado wanadai Sh bilioni 6.5 za msimu uliopita wa mwaka 2018 kutoka Benki ya Wakulima TADB.Mrajisi msaidizi wa vyama vya msingi vya ushirika Mkoa wa Lindi, Robert Nsunza aliyasema hayo mwishoni mwa wiki kwenye kikao cha kujadili msimu wa zao la korosho wa kuanza kwa minada kilichowashirikisha viongozi wa vyama vya msingi vya ushirika, wenyeviti wa halmashauri za wilaya, kamati za ulinzi na usalama, wataalamu kutoka taasisi mbalimbali.Alisema kati ya fedha hizo, Sh bilioni 3.4 za wakulima wa wilaya ya Nachingwea, mkoani humo. Nsunza alisema Wilaya ya Liwale wanadai Sh bilioni 1.8, Ruangwa wanadai Sh milioni l.75, Lindi Mjini Sh milioni 200 na wilaya ya Mtama Sh milioni sita hivyo jumla ni Sh bilioni 6.5. Aidha serikali ilishatoa ahadi kuwa watalipwa haki zao hizo mwezi huu kutoka TADB.Alisema kwamba msimu uliopita ulikuwa na mtikisiko wa soko, hali ambayo ilisababisha serikali kukusanya korosho kwa wakulima kupitia bodi ya mazao mchanganyiko. Naye Mbunge wa Jimbo la Nachingwea, Hassan Masala alisema wakulima wake wanadai fedha zao Sh bilioni 3.4, madai ya wakulima 3,000 za msimu uliopita.Mkuu wa Mkoa Lindi, Godfrey Zambi alikiambia kikao hicho kuwa Naibu Waziri wa Kilimo, Hussein Bashe na Mkurugenzi wa TADB waliahidi fedha za wakulima wa zao hilo la korosho watalipwa mwezi huu.  <topic>: kitaifa 